Business as Usual (Men at Work-ის ალბომი)
Business As Usual — ავსტრალიური ჯგუფ Men at Work-ის სადებიუტო ალბომი, გამოცემული 1981 წლის ნოემბერში (ავსტრალია) და 1982 წლის აპრილში (აშშ). მისი ავსტრალიური გამოცემა შავ-თეთრი ყდით დაიბეჭდა, მაგრამ სხვა ქვეყნებში გამოცემულ ფირფიტას ფერის ყდა აქვს. Business as Usual იყო ერთ-ერთი პირველი მსოფლიო მასშტაბით წარმატებული ავსტრალიური დისკი. ამერიკული ალბომების ჩარტში მან #1 პოზიციაზე 15 კვირა გაატარა, ხოლო ბრიტანეთში - ხუთი კვირა იგივე პოზიციაზე. ავსტრალიური ჩარტის #1 ადგილი მას ცხრა კვირის მანძილზე ეკავა. მთლიანობაში აშშ-ში გაიყიდა მისი 6 მილიონი, ხოლო მსოფლიო მასშტაბით - 15 მილიონი ასლი. სიმღერა Who Can It Be Now? გამოიცა სინგლის სახით 1981 წლის ივნისში, ალბომის ჩაწერამდე. ავსტრალიურ ჩარტში იგი #2 პოზიციაზე მოხვდა. 2010 წლის თებერვალში სიდნეის ფედერალურმა სასამართლომ დაადგინა, რომ ფლეიტის მელოდია პოპულარული სინგლიდან Down Under ნებართვის გარეშე აღებული იქნა ავსტრალიური სიმღერიდან Kookaburra Sits in the Old Gum Tree, რომელიც 1934 წელს მერიონ სინკლერმა დაწერა. აგრეთვე აღმოჩნდა, რომ საავტორო უფლებები კვლავ აქტუალურია (სინკლერი 1988 წელს გარდაიცვალა) და Larrikin Music-ს ეკუთვნის. მელოდიის გამოყენებისათვის საავტორო უფლებების მფლობელთა ანგარიშზე გადასარიცხი ფულადი თანხების რაოდენობა ჯერჯერობით უცნობია, მაგრამ სასამართლოს მიერ უკვე დადგენილი იქნა, რომ გამოყენებულია სიმღერის დიდი ნაწილი და Larrikin Music-ის თქმით, სიმღერის გაყიდვიდან შემოსული თანხის 60% მისაღები იქნებოდა.